Diari Oficial de la Generalitat Valenciana


Sumari del DOGV 4251, del 17-05-2002 (2002/5045)

RESOLUCIÓ de 24 d'abril de 2002, de la Secretaria d'Estat de Justícia, per la qual es convoquen proves selectives per a ingrés en el Cos Nacional de Metges Forenses.
---------------------------------------------------------------------------------------------------------------------------------------------------------------------

### Dades del document

Número de DOGV
:   4251

Data del DOGV
:   17-05-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/5045


Data del document
:   24-04-2002

Organisme emissor
:   Ministeri de Justícia

Tipus de document
:   Resolució

Descriptors 

:   * medicina forense
    * concurs administratiu
    * metge

RESOLUCIÓ de 24 d'abril de 2002, de la Secretaria d'Estat de Justícia, per la qual es convoquen proves selectives per a ingrés en el Cos Nacional de Metges Forenses. [2002/5045]
  
De conformitat amb el que establixen els articles 455 i 499, de la Llei Orgànica 6/1985, de l'1 de juliol, del Poder Judicial, reformada per la Llei Orgànica 16/1994, de 8 de novembre, articles 4 i següents, del Reglament Orgànic del Cos Nacional de Metges Forenses, aprovat pel Reial Decret 296/1996, de 23 de febrer, i el Reial Decret 198/2002, de 15 de febrer (BOE del 16), pel qual s'aprova l'Oferta d'Ocupació Pública per al 2002, previ informe favorable de les comunitats autònomes, amb competència en matèria de personal de l'administració de Justícia on es convoquen places, i de la Direcció General de la Funció Pública, la present Secretaria d'Estat acorda convocar proves selectives per a cobrir places vacants en el Cos Nacional de Metges Forenses, amb subjecció a les següents:
  
Bases de convocatòria
  
1. Normes generals
  
1.1. Es convoquen proves selectives per a ingrés en el Cos Nacional de Metges Forenses, d'acord amb la següent distribució territorial de places.
  
Àmbit territorial Nre. Places
  
Andalusia 10
  
Canàries 9
  
Catalunya 9
  
Galícia 2
  
València 8
  
1.2. De conformitat amb el que preveuen l'article 315, de la Llei Orgànica del Poder Judicial, l'article 4 i següents del Reglament Orgànic de Metges Forenses i l'article 12.3 del Reial Decret 198/2002, de 15 de febrer, es convoquen places desertes en els àmbits territorials ressenyats en la base 1.1, per la qual cosa l'aspirant haurà d'optar per un dels àmbits territorials que expresse la convocatòria i en cas de resultar aprovat, obtindrà necessàriament destinació en alguna de les places radicades dins de l'àmbit territorial pel qual concorre.
  
Els aspirants només podran presentar una sol·licitud.
  
1.3. A les presents proves selectives els serà d'aplicació el Reglament Orgànic del Cos Nacional de Metges Forenses, aprovat pel Reial Decret 296/1996, de 23 de febrer, i la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999 de 13 de gener, i el que disposa la present Resolució.
  
En allò no previst en la present convocatòria s'estarà al que disposa el Reglament General d'Ingrés del Personal al Servei de l'administració de l'Estat, aprovat pel Reial Decret 364/1995, de 10 de març, Boletín Oficial del Estado, de 10 d'abril.
  
1.4. D'acord amb el que disposen els articles 9.2, 14 i 23.2 de la Constitució Espanyola i la Directiva comunitària de 9 de febrer de 1976, l'administració Pública portarà a terme una política d'igualtat de tracte entre hòmens i dones, i remourà els obstacles existents pel que a l'accés a l'ocupació, a la formació professional i a les condicions de treball es referix.
  
1.5. El procediment de selecció d'aspirants serà el d'oposició, seguit d'un curs selectiu de caràcter teoricopràctic al Centre d'Estudis Jurídics.
  
1. 6. Les presents bases de convocatòria es publicaran de forma simultània en el Boletín Oficial del Estado i en els butlletins oficials de les comunitats autònomes, amb competència en matèria de personal de l'administració de Justícia on es convoquen places. En el cas que dita simultaneïtat no és possible, els terminis establits en la present Resolució es comptaran a partir de la seua publicació en el Boletín Oficial del Estado.
  
1.7. La informació sobre estes proves selectives es facilitarà a les gerències territorials de Justícia, al Ministeri de Justícia, Secretaria d'Estat de Justícia, carrer San Bernardo, 21 (telèfon 59 920 53 21), pàgina web del Ministeri de Justícia, (www.mju.es, Ofertas de Empleo Público), al Centre d'Informació Administrativa del Ministeri d'Administracions Públiques (telèfon 65 598 66 70) i als òrgans competents de les comunitats autònomes on es convoquen places:
  
Comunitat autònoma: Andalusia. Òrgan: Subdirección General Recursos Humanos y Medios Materiales. Plaza de Gavidia 10. 41064 Sevilla. Telèfons: 955 03 18 07 i 955 03 18 15
  
Comunitat autònoma: Canàries. Òrgan: director general de Justicia. av. José Manuel Guimera, 8 (Edificio Usos Múltiples II). 38589 € Santa Cruz de Tenerife. Telèfon: 323 62 55 09
  
Comunitat autònoma: Catalunya. Òrgan: Departament de Justícia. Carrer Pau Clarís, 81.08092- Barcelona 93 316 41 23. Telèfon: 25 112 71 80
  
Comunitat autònoma: Galícia. Òrgan: Dirección General de Justicia. Plaza Europa, 5, A-4t. Polígon ?Das Fontiñas- 15148 Santiago de Compostela (A Coruña). Telèfon: 841 63 32 70
  
Comunitat autònoma: València. Òrgan: Direcció General de Justícia. Generalitat Valenciana, carrer Historiador Chabàs, 2. 46269 € València. Telèfons 963 98 66 63 i 963 98 69 36
  
2. Requisits dels aspirants
  
2.1 Per a ser admés en la realització de les proves selectives, els aspirants hauran de reunir els requisits següents:
  
a) Ser espanyol, major d'edat i no haver arribat a l'edat de jubilació, ni tindre-la durant el temps que dure el procés selectiu, inclòs el curs de selecció al Centre d'Estudis Judicials, fins a la presa de possessió.
  
b) Estar en possessió del títol de Llicenciat en Medicina o en condicions d'obtindre'l en la data de publicació de la present Convocatòria.
  
c) No haver sigut condemnat ni estar processat o inculpat per delicte dolós, a menys que haguera obtingut la rehabilitació o haguera recaigut en la causa acte de sobreseïment.
  
d) No trobar-se inhabilitat per a l'exercici de funcions públiques.
  
e) No haver sigut separat, mitjançant procediment disciplinari, d'un cos de qualsevol de les administracions públiques, ni suspés per a l'exercici de funcions públiques, en via disciplinària o judicial, llevat que haguera sigut degudament rehabilitat.
  
f) No patir cap malaltia o defecte físic o psíquic que l'impossibilite per a l'acompliment de les funcions de metge forense.
  
g) Trobar-se en ple exercici dels seus drets civils.
  
2.2. Els requisits establits en la base anterior hauran de posseir-se en el moment d'acabament del termini de presentació de sol·licituds i mantindre'ls fins a la presa de possessió com a funcionari del Cos Nacional de Metges Forenses, llevat del corresponent a la titulació, que haurà de posseir-se o estar en condicions d'obtindre-la en la data de publicació de la present Resolució.
  
3. Pagament de la taxa d'examen i presentació d'instàncies
  
3.1 Pagament de la taxa d'examen
  
- Els que desitgen prendre part en estes proves selectives hauran de fer-ho constar en instància normalitzada (exemplar autocopiatiu en el angle superior dret figura ?Model 790?) i en la part superior figura ?Ministeri de Justícia, sol·licitud d'admissió a proves selectives de l'administració de Justícia i liquidació de la taxa de drets d'examen?, que serà facilitada als tribunals superiors de Justícia, audiències provincials, gerències territorials, òrgans competents de les comunitats autònomes on es convoquen places, Centre d'Informació Administrativa del Ministeri d'Administracions Públiques, en el mateix Ministeri de Justícia, i a les delegacions i subdelegacions del Govern.
  
La instància consta de tres còpies en paper autocopiatiu: una per a l'entitat col·laboradora; una altra, per a l'interessat, i una altra, per a l'administració.
  
La sol·licitud, complimentada d'acord amb les dades que figuren en la Convocatòria, es presentarà per a l'ingrés de la taxa d'examen en qualsevol banc, caixa d'estalvis o cooperativa de crèdit, de les que actuen com a entitats col·laboradores en la recaptació tributària.
  
En la sol·licitud haurà de constar que s'ha realitzat el corresponent ingrés de la taxa d'examen, mitjançant la validació per l'entitat col·laboradora en què es realitze l'ingrés, a través de certificat mecànic, o, si no hi ha segell, signatura autoritzada i data de la mateixa en l'espai destinat a estos efectes.
  
Una vegada efectuat el pagament, l'interessat retirarà de l'entitat col·laboradora l'exemplar per a l'administració i el de l'interessat, en els quals figurarà la validació de l'entitat acreditativa del pagament efectuat.
  
Si no efectua la sol·licitud en instància normalitzada, quedarà exclòs l'aspirant, cosa que podrà esmenar-se en el termini previst, sempre que reunisca els altres requisits per a la seua admissió.
  
Les sol·licituds presentades a l'estranger podran cursar-se a través de les representacions diplomàtiques o consulars espanyoles corresponents, les quals les trametran a l'òrgan convocant.
  
L'interessat adjuntarà a la sol·licitud el comprovant bancari original d'haver satisfet els drets d'examen, mitjançant l'oportú ingrés de l'import corresponent en el compte corrent número 0182 2581 30 2808786197, obert a la sucursal del BBVA del carrer San Bernardo, 18, de Madrid, a nom de ?Tesoro Público, Ministerio de Justícia, cuenta restringida para la recaudación de tasas en el extranjero.- L'ingrés podrà efectuar-se directament en qualsevol oficina del BBVA o mitjançant transferència des de qualsevol altra entitat bancària.
  
La taxa d'examen serà de 24,52 euro.
  
El pagament de la taxa d'examen haurà d'efectuar-se i justificar-se dins del termini fixat per a la presentació d'instància, i serà causa d'exclusió el seu incompliment.
  
En cap cas la presentació i pagament de la taxa d'examen en l'entitat col·laboradora suposarà substitució de la presentació en temps i forma de la sol·licitud de participació davant de l'òrgan convocant, segons determina la base 3.2.
  
Estaran exempts del pagament de la taxa d'examen, d'acord amb la Llei 50/1998, de 30 de desembre:
  
a) Els aspirants amb discapacitat igual o superior al 33 per 100, els quals acreditaran expressament, juntament amb la sol·licitud de participació, la seua condició i grau de discapacitat legalment reconeguts, així com la compatibilitat funcional per a exercir les tasques pròpies del Cos Nacional de Metges Forenses.
  
b) Els aspirants que figuren com a demandants d'ocupació durant el termini, almenys, d'un mes anterior a la data de publicació de la present Resolució, sempre que en el termini de què es tracte no hagueren rebutjat oferta d'ocupació adient, ni s'hagueren negat a participar, llevat de causa justificada, en accions de promoció, formació o reconversió professionals i manquen de rendes superiors, en còmput mensual, al salari mínim interprofessional.
  
El certificat relatiu a la condició de demandant d'ocupació, amb els requisits previstos en la Llei, se sol·licitarà a l'oficina del servici públic d'ocupació corresponent.
  
Quant a l'acreditació de les rendes, es realitzarà amb una declaració jurada o promesa escrita de l'aspirant.
  
Ambdós documents hauran d'acompanyar a la instància de participació.
  
3.2 Presentació de sol·licituds: en la tramitació de les sol·licituds els aspirants tindran en compte que:
  
3.2.1 Efectuat el pagament de la taxa, d'acord amb el que preveu la base 3.1, la sol·licitud (exemplar per a l'administració full núm. 1) s'acompanyarà, unida, d'una fotocòpia del document nacional d'identitat i, si és procedent, fotocòpia compulsada del certificat de coneixement de la llengua autonòmica per l'àmbit territorial de la qual concórrega, quan l'aspirant opte per l'acreditació documental i no per realitzar prova de coneixement.
  
3.2.2 El termini de presentació de sol·licituds serà de vint dies naturals, comptadors a partir de l'endemà a la publicació de la present Resolució en el Boletín Oficial del Estado.
  
3.2.3 La presentació de sol·licituds (exemplar per a l'administració full núm. 1), s'efectuarà al Registre General del Ministeri de Justícia, Secretaria d'Estat de Justícia, carrer de la Manzana, 2 (28753 Madrid), o en la forma establida en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.
  
En el supòsit de trametre's les sol·licituds a través de les oficines de correus, estes hauran de presentar-se en sobre obert, per a ser datades i segellades pel funcionari de correus abans de ser certificades.
  
Les sol·licituds subscrites a l'estranger podran cursar-se en el termini expressat en la base 3.2.2, a través de les representacions consulars espanyoles corresponents, les quals les trametran seguidament a la Secretaria d'Estat de Justícia, d'acord amb el que ressenya el paràgraf anterior i en la base 3.1.
  
3.3 L'aspirant haurà d'observar les següents instruccions quan emplene la seua sol·licitud:
  
3.3.1 En el requadre destinat al ?Cos- farà constar ?Metges Forenses?.
  
3.3.2 En el requadre on diu ?província d'examen?, els aspirants faran constar l'àmbit territorial al qual concorre; el que comportarà els efectes previstos en la base 1.2 de la present Resolució. En qualsevol cas, si no s'especifica en la sol·licitud l'àmbit territorial pel qual es concorre, serà inclòs d'ofici en les llistes definitives pel corresponent al seu domicili, i quedarà, per tant, afectat a l'àmbit territorial del mateix segons la base 1.2 de la present Convocatòria.
  
3.3.3. Els aspirants només podran presentar una sol·licitud.
  
3.3.4. Els aspirants amb discapacitat que desitgen adaptació en temps i forma en la realització dels exercicis hauran d'indicar-ho en la sol·licitud, amb este objecte utilitzaran els requadres de minusvalidesa i adaptació, i especificaran en el requadre A) de l'epígraf ?Dades a consignar segons les bases de la convocatòria- de la sol·licitud, l'expressió ?Sol·licita adaptació?.
  
3.4 Els aspirants que desitgen realitzar la prova optativa de la llengua oficial de la comunitat autònoma de l'àmbit territorial a la qual opta, haurà d'indicar-ho en la sol·licitud, en el requadre C) de l'epígraf ?Dades a consignar segons les bases de la convocatòria- ?prova d'idioma autonòmic?, o en cas contrari que li siga valorada la documentació a l'efecte, tramesa amb la instància.
  
3.5 Els aspirants queden vinculats a les dades que han fet constar en les seues sol·licituds, i únicament podran sol·licitar la seua modificació mitjançant escrit motivat i dins del termini establit en la base 3.2.2, de presentació de sol·licituds.
  
4 Admissió d'aspirants
  
4.1 Acabat el termini de presentació d'instàncies i comprovades totes les circumstàncies i el pagament de la taxa d'examen, la Secretaria d'Estat de Justícia dictarà resolució que es publicarà en el Boletín Oficial del Estado i en els butlletins de les comunitats autònomes amb competències en matèria de personal on es convoquen places, en el termini màxim d'un mes, en què contindrà la relació provisional d'aspirants exclosos, amb indicació de les causes d'exclusió i àmbit pel qual concorren, i indicarà així mateix, els llocs on es troben exposades al públic les llistes certificades completes d'aspirants admesos i exclosos: Ministeri de Justícia, pàgina web del Ministeri de Justícia www.mju.es Ofertas de Empleo Público, Centre d'Informació Administrativa del Ministeri d'Administracions Públiques, tribunals superiors de Justícia, audiències provincials, òrgans competents de les comunitats autònomes on es convoquen places i gerències territorials del Ministeri de Justícia i les delegacions i subdelegacions del Govern.
  
En la llista constarà, en tot cas, número de registre, DNI, cognoms i nom, a més de les causes d'exclusió.
  
4.2. Els aspirants hauran de comprovar, no sols que no figuren en la relació d'exclosos sinó, a més, que els seus noms i la resta de dades consten correctament en la relació d'admesos.
  
Els aspirants exclosos disposaran d'un termini de deu dies hàbils, comptadors a partir de l'endemà de la publicació de la Resolució en el Boletín Oficial del Estado, en el cas que esta no és simultània a la publicació en els butlletins oficials de les comunitats autònomes on es convoquen places, per a esmenar davant de l'òrgan convocant el defecte que haja motivat la seua exclusió, la seua omissió o els errors materials, circumstàncies que, si és procedent, donaran origen a l'oportuna rectificació de la llista d'admesos. Els que no esmenen l'exclusió o al·leguen l'omissió, i justifiquen el seu dret a ser inclosos, seran definitivament exclosos.
  
Els errors de fet que pogueren advertir-se, sempre que això no perjudique el normal desenvolupament del procés selectiu, podran esmenar-se en qualsevol moment, d'ofici o a petició de l'interessat.
  
4.3 De conformitat amb allò establit per l'article 12 de la Llei 8/1989, de 13 d'abril, de Taxes i Preus Públics, es procedirà a la devolució de la taxa per drets d'examen quan l'aspirant siga exclòs per causes no imputables al mateix. Així, no procedirà cap devolució dels drets d'examen en els supòsits d'exclusió de les proves selectives per causes imputables a l'interessat, per la qual cosa en el supòsit d'exclusió per no complir els requisits o no aportar els documents exigits en la convocatòria no donarà lloc a la devolució de la taxa d'examen.
  
4.4 Fora del termini d'esmena, la Secretaria d'Estat de Justícia, d'ofici o a instància de part, esmenarà els errors que pogueren advertir-se, sempre que això no perjudique el normal desenvolupament del procés selectiu.
  
4.5 Contra la Resolució que excloga definitivament algun aspirant, l'interessat podrà interposar recurs de reposició davant de la Secretaria d'Estat de Justícia, en el termini d'un mes, o conteciós administratiu davant dels jutjats centrals contenciosos administratius en el termini de dos mesos.
  
Els terminis es comptaran a partir de l'endemà de la seua publicació en el Boletín Oficial del Estado.
  
5. Tribunal
  
5.1 El Tribunal qualificador d'estes proves selectives tindrà la categoria primera de les previstes en el Reial Decret 236/1988, de 4 de març.
  
Dit Tribunal estarà format per un funcionari del Cos de Metges Forenses, destinat en lloc directiu, que el presidirà, i els següents vocals: un catedràtic o professor titular de Medicina Legal, un membre de la carrera judicial (amb categoria de magistrat) o un fiscal, dos funcionaris del Cos de Metges Forenses, un facultatiu de l'Institut Nacional de Toxicologia, un funcionari del grup A, de les comunitats autònomes amb competència en matèria de personal de l'administració de Justícia on es convoquen places, i un funcionari del grup A, de l'administració General de l'Estat, destinat al Ministeri de Justícia, que actuarà de secretari.
  
El seu nomenament es farà públic en el Boletín Oficial del Estado i en el butlletí de les comunitats autònomes amb competència en matèria de personal de l'administració de Justícia, on es convoquen places.
  
5.2. Prèvia convocatòria del president, es constituirà el Tribunal, al més aviat possible, i ho comunicarà a la Secretaria d'Estat de Justícia, amb tramesa de l'acta de la sessió.
  
5.3. Si com a conseqüència del nombre d'aspirants admesos es fera aconsellable nomenar més d'un Tribunal, es procediria al seu nomenament mitjançant resolució de la Secretaria d'Estat de Justícia, publicada en el Boletín Oficial del Estado i en els butlletins de les comunitats autònomes on es convoquen places.
  
En dit supòsit, i per tal d'aconseguir la necessària coordinació entre els tribunals qualificadors, tots ells actuaran conjuntament sota la direcció del Tribunal núm. 1.
  
Els tribunals es constituiran i actuaran a Madrid i efectuaran el procés selectiu dels àmbits territorials citats en la present resolució de convocatòria.
  
5.4 El Tribunal núm.1 proposarà a la Secretaria d'Estat de Justícia el lloc, data i hora de començament del primer exercici, que haurà de realitzar-se dins dels dos mesos següents a la publicació de la relació definitiva d'admesos i exclosos, així com el calendari necessari per al desenvolupament de les proves. El lloc, dia i hora de la realització del primer exercici es farà públic en el Boletín Oficial del Estado i en els butlletins de les comunitats autònomes on es convoquen places.
  
Els successius anuncis de la resta de les proves es faran públics pel Tribunal en els locals especificats en la base 1.7, amb dotze hores almenys d'antelació al començament d'estes, si es tracta del mateix exercici, i amb vint-i-quatre hores, si es tracta d'un nou.
  
Entre la total conclusió d'un exercici o prova i el començament del següent haurà de transcórrer un termini mínim de setanta-dues hores i màxim de quaranta-cinc dies naturals.
  
5.5 El Tribunal no podrà actuar sense la presència del president o secretari, o, si és procedent, dels que els substituïsquen, i la meitat almenys dels seus membres, un dels quals serà necessàriament metge forense. El secretari estendrà acta de cada una de les sessions que se celebren, la qual serà llegida en la següent sessió, i esmenades, si fa el cas, les rectificacions que procedisquen, s'autoritzarà amb la signatura del secretari i el vistiplau del president .
  
En les actes es consignarà necessàriament el dia, hora i objecte de la reunió.
  
5.6 Durant el desenvolupament dels exercicis, el Tribunal adoptarà els seus acords per majoria de vots, i resoldrà els dubtes que sorgisquen en l'aplicació de les normes de convocatòria, i decidira el que procedeix en els supòsits no hi prevists.
  
5.7 Els membres dels tribunals hauran d'abstindre's d'intervindre, i ho notificaran al Ministeri de Justícia, quan hi concórreguen circumstàncies de les previstes en l'article 28 de la Llei de Règim Jurídic de les Administracions Públiques i del Procediment Administratiu Comú, o si hagueren realitzat tasques de preparació d'aspirants a proves selectives d'accés al Cos Nacional de Metges Forenses, en els cinc anys anteriors a la publicació de la present Convocatòria.
  
Els presidents hauran de demanar dels membres dels tribunals declaració expressa de no trobar-se sotmesos en les circumstàncies previstes en l'article 28 de la Llei de Règim Jurídic de les Administracions Públiques i del Procediment Administratiu Comú.
  
Així mateix, els aspirants podran recusar els membres dels tribunals, quan concórreguen les circumstàncies previstes en el paràgraf anterior.
  
El termini per a presentar la renúncia o manifestar l'abstenció serà de deu dies naturals, comptadors a partir de la publicació de la Resolució de nomenament, i la data de referència serà la del Boletín Oficial del Estado, si no és simultània amb la dels butlletins de les comunitats autònomes.
  
Amb anterioritat a la iniciació del procés selectiu, la resolució per la qual es nomene els nous membres del Tribunal, que hagen de substituir els que hagueren perdut la seua condició per alguna de les causes anteriors, es publicarà en el Boletín Oficial del Estado i en els butlletins de les comunitats autònomes on es convoquen places.
  
5.8 El Tribunal podrà valdre's d'assessors per a la realització de les proves que així ho requerisquen, els quals actuaran amb veu però sense vot.
  
Igualment, el Tribunal Qualificador podrà proposar a la Direcció General de Relacions amb l'administració de Justícia, per a la seua aprovació, el nombre de persones necessàries per a assistir-hi en les tasques de col·laboració i vigilància d'exàmens escrits. Les esmentades propostes hauran de recaure en funcionaris de l'administració de Justícia o de l'administració Civil de l'Estat, destinats al Ministeri de Justícia.
  
5.9 El Tribunal Qualificador adoptarà les mesures que calguen, de forma que els aspirants amb minusvalideses realitzen els exercicis en igualtat de condicions que la resta dels aspirants.
  
En aquest sentit, s'establirà per a les persones amb minusvalideses, que ho sol·liciten en les instàncies, les adaptacions possibles en temps i mitjans per a la seua realització.
  
A l'efecte, el Tribunal podrà requerir informe i, si és procedent, col·laboració dels òrgans tècnics de l'administració Laboral Sanitària dels òrgans competents del Ministeri de Treball i Assumptes Socials o dels òrgans competents de les comunitats autònomes.
  
5.10 En cap cas el Tribunal no podrà aprovar ni declarar que han superat l'oposició un nombre superior d'aspirants al de places convocades en cada àmbit territorial. Qualsevol proposta d'aprovats que contravinga allò que s'ha establit, serà nul·la de ple dret.
  
6 Procés selectiu
  
6.1 L'orde d'actuació dels opositors s'iniciarà alfabèticament pel primer de la lletra ?S?, independentment de l'àmbit al qual concorren els aspirants, de conformitat amb el que establix la Resolució de 18 de març de 2002, de la Secretaria d'Estat per a l'administració Pública.
  
En el cas que no hi haja cap aspirant, el primer cognom del qual comence per la lletra ?S?, l'orde d'actuació s'iniciarà per aquells opositors el primer cognom dels quals comence per la lletra ?T- i així successivament.
  
L'orde d'actuació del segon i següents exercicis el fixarà el Tribunal, que tindrà en compte el que preveu el paràgraf anterior respecte a la lletra, ordenat per àmbits territorials de concurrència.
  
6.2 En qualsevol moment, els aspirants podran ser requerits pels membres del Tribunal, a fi que acrediten la seua personalitat.
  
6.3 Si durant el desenvolupament del procés selectiu arribara a coneixement dels tribunals que algun dels aspirants manca dels requisits exigits en la convocatòria, prèvia audiència de l'interessat, haurà de proposar la seua exclusió a la Secretaria d'Estat de Justícia, i efectuar el trasllat de l'expedient, el qual contindrà les inexactituds o falsedats formulades per l'aspirant en la sol·licitud d'admissió, als efectes procedents.
  
Si se susciten dubtes als tribunals, respecte de la capacitat funcional d'un aspirant, per a l'acompliment de les activitats pròpies del Cos Nacional de Metges Forenses, estos podran demanar el corresponent dictamen de l'òrgan competent del Ministeri de Treball i Assumptes Socials o, si és procedent, de l'òrgan competent de la comunitat autònoma que haja rebut els traspassos de mitjans personals per al funcionament de l'administració corresponent.
  
En aquest cas, en tant s'emeta dictamen, l'aspirant podrà participar condicionalment en el procés selectiu, i quedarà en suspens la resolució sobre l'exclusió o inclusió definitiva en el procés, fins a la recepció del dictamen.
  
Contra la Resolució definitiva d'exclusió, l'aspirant podrà interposar recurs de reposició davant de la Secretaria d'Estat de Justícia en el termini d'un mes, o recurs contenciós administratiu davant dels jutjats centrals contenciosos administratius, en el termini de dos mesos. El termini es comptarà a partir de l'endemà de la seua publicació en el Boletín Oficial del Estado.
  
6.4 Tots els exercicis s'efectuaran a Madrid. La data, lloc i hora de realització del primer exercici es publicarà en el Boletín Oficial del Estado i en els butlletins de les comunitats autònomes amb competències en matèria de personal de l'administració de Justícia, on es convoquen places.
  
6.5 S'efectuarà un sola crida per a cada exercici, i quedaran decaiguts en el seu dret els opositors que no compareguen a realitzar-lo; llevat del cas que, amb anterioritat a dit acte, justifiquen la causa de la seua incompareixença, la qual serà lliurement apreciada pels tribunals. Si per estos és admesa, serà objecte de nova convocatòria per a quan els tribunals així ho acorden. Si la causa al·legada és malaltia, els tribunals podran requerir l'aportació de certificat mèdic expedit per metge col·legiat, i, si així ho consideren oportú, podran demanar la informació pertinent.
  
6.6 Iniciada l'oposició, els anuncis i convocatòries del Tribunal s'exposaran en els locals ressenyats en la base 1.7 i on se celebren els exercicis i, si és convenient, en qualsevol altre centre d'informació, amb dotze hores almenys d'antelació al començament de les proves, si es tracta del mateix exercici, o de vint-i-quatre hores, si es tracta d'un nou exercici.
  
Des de la conclusió d'un exercici fins al començament del següent haurà de transcórrer un termini mínim de setanta-dues hores i un màxim de quaranta-cinc dies naturals.
  
6.7 En acabar la realització de cada exercici, el Tribunal decidirà, per majoria de vots emesos obertament, l'aprovació o desaprovació dels aspirants examinats per cada àmbit territorial.
  
El nombre d'aspirants que supere el tercer exercici no podrà superar el nombre de places convocades en cada àmbit territorial. Qualsevol proposta que contravinga aquesta disposició serà nul·la.
  
6.8 Una vegada finalitzats els tres exercicis obligatoris, el Tribunal Qualificador convocarà als aspirants que els hagen superat per a la celebració del quart exercici, si l'hagueren sol·licitat en la seua instància. La puntuació obtinguda en esta prova no podrà ser aplicada per a superar l'oposició ni el curs al Centre d'Estudis Jurídics, sinó que serà determinant únicament per a establir el número d'orde en la llista d'aprovats, dins de l'àmbit territorial al qual concorre l'aspirant i inclusió en el subescalafó, segons determina la base 7.1.4, i haurà de figurar separada del total de l'obtinguda en els tres exercicis obligatoris i del Curs al Centre d'Estudis Jurídics.
  
El Tribunal elevarà a la Secretaria d'Estat de Justícia la relació d'aspirants que han superat els exercicis obligatoris i han realitzat, si és procedent, l'optatiu, a fi que siguen nomenats funcionaris en pràctiques, presenten la documentació a què es referix la base 10 de la Convocatòria i, si és procedent, passen a realitzar el curs selectiu a què es referix la base 7.2
  
6.9 El procés selectiu tindrà una durada màxima de vuit mesos, i de dotze mesos, el curs selectiu, llevat que concórrega causa objectiva que justifique la seua ampliació, apreciada per la Secretaria d'Estat de Justícia, oïts els tribunals, si és procedent.
  
7. Exercicis i curs selectiu
  
El programa que ha de regir estes proves selectives és el publicat per Resolució de 9 d'abril de 2001 (BOE del 24).
  
7.1 El procediment de selecció dels aspirants serà el d'oposició i constarà de tres exercicis obligatoris i eliminatoris i un exercici optatiu de caràcter pràctic o teòric de coneixement d'idiomes autonòmic i un curs selectiu al Centre d'Estudis Jurídics de Madrid.
  
7.1.1 Primer exercici. Consistirà a redactar, sense ajuda de cap text, durant el temps màxim de sis hores, tres temes dels grups de matèries següents:
  
1r grup: un tema d'entre els 33 d'organització de la Medicina Forense.
  
Dret i Medicina
  
2n grup: un tema extret entre els 15 temes de Medicina Forense del Treball (temes 34 a 48) i dels 11 primers temes de Toxicologia Forense (temes 49 a 59).
  
3r grup: un tema entre els compresos entre els temes 60 a 95 de Toxicologia Forense.
  
Cadascú d'estos tres temes seran elegits a la sort entre els del seu grup respectiu, tal com es detallen en el programa publicat per Resolució de 9 d'abril de 2001, Boletín Oficial del Estado del 24.
  
Els aspirants hauran de contestar els tres temes, i seran eliminats en cas contrari. Si el Tribunal aprecia, per majoria, la manifesta deficiència d'exposició de l'exercici, podrà donar-lo per acabat i invitar l'opositor que es retire.
  
7.1.2 Segon exercici. Consistirà en l'exposició oral, durant el temps màxim d'una hora, de quatre temes de les següents matèries: un del temari conjunt de Patologia Forense; un del temari conjunt de Sexologia Forense, Medicina Legal del nounat i Criminalística; un de Tanatologia Forense i el quart, de Psiquiatria Forense, entre els compresos en el programa de la present Convocatòria.
  
7.1.3 Tercer exercici. Es compondrà de dues fases: la primera consistirà a redactar, durant el temps màxim d'una hora, un informe clínic forense sobre un malalt mental, un lesionat o sobre la valoració d'una invalidesa, previ reconeixement del pacient durant trenta minuts. La segona tindrà per objecte la resolució, durant un temps màxim de dues hores, d'un problema necroscòpic.
  
El nombre d'aspirants que supere dit exercici no podrà superar el nombre de places convocades per cada àmbit territorial, i serà nul tot acord en contrari.
  
7.1.4 Quart exercici optatiu. A realitzar, una vegada finalitzat el tercer exercici, per aquells aspirants que hagen obtingut plaça en l'oposició i concórreguen per àmbit territorial amb llengua oficial pròpia de la Comunitat Autònoma (base 1.1), i hagueren sol·licitant la prova del nivell de coneixement, en la seua instància de participació. Consistirà en l'acreditació del nivell de coneixement de la llengua oficial de dita comunitat, mitjançant el certificat del nivell de coneixement que haja presentat juntament amb la instància de participació, o per la realització d'una prova de nivell de coneixements. Per a la realització de la prova de nivell de coneixements de la llengua oficial pròpia de la comunitat autònoma, el Tribunal demanarà la col·laboració de la Comunitat Autònoma corresponent. En els dos casos la valoració s'efectuarà d'acord amb els criteris establits en la base 8. La puntuació de la prova optativa, de nivell de coneixement de la llengua oficial de la comunitat autònoma respectiva, només serà aplicable en l'àmbit de la comunitat autònoma a la qual concorre i als sols efectes d'establir el número en la relació d'aprovats, dins de l'àmbit territorial pel qual concorre l'aspirant, per la qual cosa haurà de reflectir-se separada de l'obtinguda en els exercicis obligatoris, als efectes de la seua inclusió en el subescalafó a què es referix l'article 17.4 del Reglament Orgànic de Metges Forenses.
  
7.1.5 En la realització dels exercicis s'observaran les següents actuacions:
  
a) En els exercicis escrits, els opositors podran actuar segons criteris del Tribunal, i, segons el nombre d'aquells, bé conjuntament o bé per grups. Els exercicis escrits se celebraran a porta tancada, sense altra assistència que la dels opositors i la dels membres del Tribunal. Els quals seran llegits en sessió pública per l'opositor, o, en la seua impossibilitat, i al seu prec, per la persona que designe, o per un membre del Tribunal.
  
b) En l'exercici oral, l'opositor, abans de començar el seu exercici, disposarà de quinze minuts per a ordenar la seua exposició i formular per escrit, si així ho desitja, un esquema o guió a la vista del Tribunal, en temps que podrà coincidir parcialment amb l'examen de l'opositor anterior. Este exercici tindrà lloc en sessió pública i quan, en atenció als dos primers temes exposats, aprecie la majoria del Tribunal la manifesta deficiència de l'exercici, podrà donar per acabada l'exposició i invitar l'opositor que es retire.
  
c) Exercici optatiu. El quart exercici, de caràcter optatiu, a realitzar d'acord amb el que preveu la base 7.1.4, una vegada superat el tercer exercici i amb anterioritat a la realització del curs selectiu al Centre d'Estudis Jurídics.
  
7.1.6 Entre l'acabament d'un dels exercicis i l'inici del següent haurà d'haver un mínim de setanta-dues hores i un màxim de quaranta-cinc dies naturals.
  
7.2 Curs selectiu al Centre d'Estudis Jurídics
  
7.2.1 Esta fase consistirà en la superació d'un curs selectiu, teoricopràctic, al Centre d'Estudis Jurídics de Madrid.
  
7.2.2 Els aspirants que hagen aprovat els tres exercicis obligatoris de la fase d'oposició, hauran de superar el curs que es realitze al centre d'Estudis Jurídics, la durada del qual serà d'un temps màxim de dotze mesos, segons es determina en la base 6.9.
  
7.2.3 Durant la realització del citat curs al Centre d'Estudis Jurídics a Madrid, els aspirants a ingrés en el Cos Nacional de Metges Forenses tindran, a efectes retributius, la consideració de funcionaris en pràctiques, d'acord amb el que preveu l'article 56 del Reglament del Centre d'Estudis Jurídics.
  
8 Qualificació dels exercicis, del curs i valoració de la llengua autonòmica
  
8.1 La puntuació s'atorgarà de forma independent en cada exercici.
  
Els punts que podrà concedir cada membre dels tribunals als opositors serà de 5 a 10 punts per cada tema del primer i segon exercicis, i de 5 a 10 punts per la totalitat de les dues proves del tercer. Les puntuacions seran sumades, sense incloure la més alta ni la més baixa, i es dividirà el total que resulte ?després de feta esta deducció- pel nombre de vocals assistents, la qualificació dels quals s'haguera computat, i la xifra del quocient constituirà la qualificació.
  
8.2 La qualificació a atorgar en el curs selectiu teoricopràctic s'efectuarà d'acord amb el que preveu l'article 45 del Reglament del Centre d'Estudis Jurídics, i es puntuarà de 0,00 a 5,00. Quedaran eliminats els aspirants que no obtinguen un mínim de 2,50 punts.
  
8.3 La valoració del coneixement de la llengua autonòmica dels àmbits territorials, amb llengua oficial pròpia, on es convoquen places, es puntuarà amb un màxim de 6 punts.
  
Els criteris per a la valoració de la prova optativa de coneixement de la llengua oficial de la comunitat autònoma a la qual es concorre, i on s'han convocat places, seran els següents:
  
8.3.1 En l'àmbit de la Comunitat Autònoma de Catalunya: el coneixement de l'idioma s'acreditarà mitjançant aportació dels certificats de la Junta Permanent de Català o equivalent de l'àmbit lingüístic català.
  
1. Certificat de nivell B: 2 punts
  
2. Certificat de nivell C: 4 punts
  
3. Certificat de nivell D: 6 punts
  
8.3.2. Comunitat Autònoma Gallega:
  
1. Curs d'iniciació i perfeccionament: 2 punts.
  
2. Curs mitjà de llenguatge jurídic gallec: 4 punts
  
3. Curs superior de llenguatge jurídic gallec: 6 punts.
  
8.3.3.Comunitat Valenciana:
  
1. Certificat de grau elemental, oral i escrit del valencià: 2 punts
  
2. Certificat de grau mitjà, oral i escrit del valencià: 4 punts
  
3. Certificat de grau superior, oral i escrit, de valencià: 6 punts
  
8.4 La qualificació de l'oposició estarà determinada per la puntuació mitjana resultant de la suma de les puntuacions dels tres exercicis obligatoris i l'obtinguda en el curs seguit al Centre d'Estudis Jurídics.
  
8.5 La puntuació de la prova optativa figurarà a banda i se sumarà a l'obtinguda en l'oposició, una vegada superada esta, i solament als efectes d'establir el número en la relació d'aprovats de l'àmbit territorial, al qual concorre l'aspirant, i d'integració en el subescalafó.
  
9 Llista d'aprovats
  
9.1 En finalitzar la lectura del primer exercici, el Tribunal farà pública la relació d'aprovats per àmbits territorials, amb indicació de la nota corresponent a la qualificació de l'exercici, i convocarà els qui figuren en la relació per a la realització del segon exercici. Acabat el segon exercici, el Tribunal farà pública la relació dels aspirants que l'han superat, amb especificació de la nota obtinguda en el segon exercici per àmbits territorials, i els convocarà per a la pràctica del tercer exercici. Acabat el tercer exercici, el Tribunal farà pública la relació d'aspirants que l'han superat, amb especificació de la nota obtinguda per àmbits territorials, el nombre de la qual no podrà superar el de places convocades en cada àmbit territorial.
  
Els aspirants no compresos en les respectives relacions d'aprovats es consideraran eliminats del procés selectiu a tots els efectes.
  
Els aspirants inclosos en la relació d'aprovats del tercer exercici seran convocats per a la pràctica de la prova optativa, sempre que l'hagueren sol·licitada en la instància de participació, o els serà valorada la documentació acreditativa del coneixement de la llengua autonòmica, si és procedent.
  
9.2 El Tribunal número 1 elevarà a la Secretaria d'Estat de Justícia la llista d'aprovats, per àmbit territorial i ordenada per puntuació total, resoldrà els empats, i atendrà, en primer lloc, la puntuació obtinguda en el segon exercici; en segon lloc, l'obtinguda en el primer exercici; en tercer lloc, la del tercer exercici. Si persistix l'empat, este es resoldrà al llarg de la realització del curs selectiu teoricpràctic, a què es fa referència en la bases 7.2 i 11.
  
En la llista figurarà el número d'orde, el DNI, cognoms i nom, puntuació del primer exercici, del segon exercici, del tercer exercici, puntuació total i, si és procedent, puntuació de la prova optativa.
  
En la llista no podrà figurar un nombre d'aspirants, per àmbit, superior al de places convocades, i serà nul qualsevol acord en contrari.
  
Rebuda la proposta, la Secretaria d'Estat de Justícia dictarà resolució, que es publicarà en el Boletín Oficial del Estado i en els butlletins de les comunitats autònomes on es convoquen places, la qual contindrà la relació d'aprovats.
  
Contra la resolució per la qual es publique la llista d'aprovats, per àmbits territorials, els aspirants podran interposar recurs de reposició davant de la Secretaria d'Estat de Justícia, en el termini d'un mes o recurs contenciós administratiu davant dels jutjats centrals contenciosos administratius en el termini de dos mesos.
  
10 Presentació de documentació
  
10.1 En el termini de vint dies naturals, comptadors a partir de l'endemà de la publicació en el Boletín Oficial del Estado, i en els butlletins de les comunitats autònomes on es convoquen places, de la relació d'aprovats en l'oposició, per àmbit territorial, a què es referix la base 9.2, els aspirants que hi figuren presentaran al Registre General del Ministeri de Justícia, Secretaria d'Estat de Justícia, carrer de la Manzana, 2, o pels mitjans previstos en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999 de 13 de gener, els documents següents:
  
a) Dues fotocòpies compulsades del document nacional d'identitat.
  
b) Fotocòpia compulsada del títol de Llicenciat en Medicina i Cirurgia.
  
c) Declaració jurada o promesa de no haver sigut separat, mitjançant procediment disciplinari, del servici de cap administració pública, ni trobar-se inhabilitat per a l'exercici de funcions públiques, segons model que figura en l'annex I de la present Convocatòria.
  
d) Declaració formal de no trobar-se inhabilitat o sotmés en procediments que li impedisquen exercir el lloc de treball de metge forense, en els termes previstos en la base 2.1, d'acord amb el que preveu l'article 390 i següents del Codi Penal (Llei Orgànica 10/1995, de 23 de novembre), segons model de l'annex II.
  
e) Declaració de no estar comprés en cap de les causes establides en les disposicions orgàniques, segons model annex III de la present Convocatòria.
  
f) Certificat mèdic acreditatiu de no patir cap malaltia ni defecte físic o psíquic que l'impossibilite per a l'exercici de la funció de metge forense, expedit pel facultatiu de Medicina General de la Seguretat Social que corresponga a l'interessat i, en el cas que no estiga acollit a cap règim de la Seguretat Social, serà expedit pels servicis provincials del Ministeri de Sanitat i Consum o organismes corresponents de les comunitats autònomes.
  
g) El certificat de penals serà aportat d'ofici per la Secretaria d'Estat de Justícia, d'acord amb el que preveu l'article 35.f) de la Llei de Règim Jurídic de les Administracions Públiques i del Procediment Administratiu Comú, per a la qual cosa els aspirants que figuren en la llista definitiva d'aprovats trametran complimentat el model que com a annex es publicarà juntament amb la llista definitiva d'aprovats.
  
10.2 Davant de la impossibilitat, degudament justificada, de no poder presentar els documents expressats en la base 10.1, podrà acreditar-se que posseïxen les condicions exigides en la convocatòria mitjançant qualsevol mitjà de prova admissible en dret.
  
10.3 Els aspirants que tingueren la condició de funcionaris públics, en servici actiu, estaran exempts de justificar documentalment les condicions i els requisits ja demostrats per a obtindre l'anterior nomenament, i hauran de presentar certificat del ministeri o organisme de què depenga, pel qual s'acredite la seua condició i totes les circumstàncies que consten en el full de servicis.
  
10.4 Els que, dins del termini fixat, i excepte causa de força major, no presentaren la documentació o de l'examen d'ella es deduïra que manquen d'algun dels requisits establits en la base 2, no podran ser nomenats funcionaris de carrera i quedaran anul·lades les seues actuacions, sense perjudici de la responsabilitat en què haguera incorregut per falsedat en la sol·licitud inicial.
  
10.5 Comprovat que els aspirants reunixen els requisits de la base 2.1 de la present Convocatòria, la Secretaria d'Estat de Justícia dictarà resolució que es publicarà en el Boletín Oficial del Estado i en els butlletins oficials de les comunitats autònomes on es convoquen places, en què nomenarà funcionaris en pràctiques els aspirants que hagen superat l'oposició, als quals convocarà per a la realització del curs selectiu teoricopràctic al Centre d'Estudis Jurídics, d'acord amb el que preveu l'article 56 del Reglament del Centre d'Estudis Jurídics.
  
Contra la Resolució per la qual es publique la llista d'aprovats, per àmbits territorials, els aspirants podran interposar recurs de reposició davant de la Secretaria d'Estat de Justícia, en el termini d'un mes o recurs contenciós administratiu davant dels jutjats centrals contenciós administratiu en el termini de dos mesos.
  
El termini es comptarà a partir de l'endemà de la publicació de la llista en el Boletín Oficial del Estado.
  
11. Curs teoricopràctic, nomenament i destinació
  
Els aspirants que hagen superat l'oposició i acreditat, dins del termini reglamentari, reunir els requisits exigits en la base 2, seguiran, amb caràcter de funcionaris en pràctiques, un curs selectiu en el Centre d'Estudis Jurídics de Madrid, d'acord amb el que preveu el Reglament del Centre d'Estudis Jurídics, a què es refereix la base 7.2. La durada del curs no podrà superar un any.
  
El termini màxim de començament del curs, des de la publicació de les relacions definitives d'opositors aprovats, no superarà els sis mesos.
  
La qualificació del curs s'efectuarà d'acord amb el que preveu la base 8.2.
  
Acabat el mateix, el Centre d'Estudis Jurídics elevarà proposta a la Secretaria d'Estat de Justícia ordenada per puntuació mitjana obtinguda, dins de cada àmbit, en els exercicis obligatoris de l'oposició i la del curs teoricopràctic, i figurarà separada, si és procedent, la nota de la prova optativa, en què es tindrà en compte, en cas d'empat, el que preveu la base 9.2.
  
La Secretaria d'Estat de Justícia, rebuda la proposta formulada pel Centre d'Estudis Jurídics, publicarà en el Boletín Oficial del Estado i en els butlletins de les comunitats autònomes on es convoquen places, resolució en què nomenarà funcionaris de carrera els aspirants que hagen superat l'oposició i reunisquen els requisits establits per a tal objecte en la present Convocatòria.
  
Les places per a ser cobertes pels aspirants que han superat l'oposició, i el curs selectiu teoricopràctic, seran oferides per l'administració competent en cada cas.
  
12. Norma final
  
Contra la present resolució podrà interposar-se recurs potestatiu de reposició davant de la Secretaria d'Estat de Justícia en el termini d'un mes, o, contenciós administratiu davant dels jutjats centrals contenciosos administratius, en el termini de dos mesos. En ambdós casos comptadors a partir de la seua publicació en el Boletín Oficial del Estado.
  
Els actes administratius que se'n deriven i de les actuacions dels tribunals, podran ser impugnats pels interessats dins dels terminis i en els casos i formes establits en la Llei de Règim Jurídic de les Administracions Públiques i del Procediment Administratiu Comú.
  
Madrid, 24 d'abril de 2002. El secretari d'Estat de Justícia. O.D. de 29.10.1996. El director general de Relacions amb l'Administració de Justícia: Carlos Lesmes Serrano.
  
ANNEX I
  
El/la Sr./a .............. amb domicili a ........, i document nacional d'identitat número ......, declara sota jurament o promesa, a efectes de ser nomenat funcionari del Cos Nacional de Metges Forenses, que no ha sigut separat del servici de cap de les administracions públiques i que no es troba inhabilitat per a l'exercici de funcions públiques.
  
......., ......... d ......... de ....
  
El/la declarant
  
ANNEX II
  
(Llei 68/1980, de l'1 de desembre, en relació amb l'article 390 i següents del Codi Penal, Llei Orgànica 10/1995, de 23 de novembre; BOE del 24, rectificat el 2 de març de 1996).
  
El qui subscriu, ..........., amb document nacional d'identitat número ........, expedit a ........., el .......... d.......... de.............., pel present declare, sota la meua responsabilitat personal i amb coneixement de les sancions que per falsedat poguera incórrer per infracció dels articles del Codi Penal consignats a l'inici, a efectes de ser nomenat funcionari del Cos Nacional de Metges Forenses:
  
Que no em trobe inculpat o processat, no m'han sigut aplicades mesures de seguretat, ni m'han sigut imposades sancions governatives com a conseqüència d'expedient administratiu sancionador, per fets que guarden relació directa amb l'objecte de l'expedient, en el termini dels tres últims anys, immediatament anteriors a esta data.
  
..............., ......... d ........ de ........
  
El/la declarant,
  
ANNEX III
  
El/La Sr./a ................., amb domicili a .............. de ......... anys d'edat, i amb document nacional d'identitat número ..............., una vegada superades les proves selectives per a ingrés en el Cos Nacional de Metges Forenses.
  
Declara sota jurament o promesa, no trobar-se comprés en cap de les causes d'incapacitat i d'incompatibilitat establides en les disposicions orgàniques.
  
..........., .............. d..... de ...